Predkladacia správa

Vláda Slovenskej republiky považuje národnostnú a etnickú rôznorodosť za historicky dané a obohacujúce prvky. V zmysle Ústavy SR a odsudzuje a nepripúšťa žiadne Formy a prejavy etnickej a rasovej neznášanlivosti. Vláda Slovenskej republiky sa vo svojom Programovom vyhlásení z novembra 2002 zaviazala „garantovať občianske slobody a všestranný rozvoj ľudských práv“ ako aj „bojovať proti všetkým formám intolerancie“. Jedným z významných krokov smerujúcich k naplneniu týchto cieľov je aj pokračovanie v príprave a realizácii v poradí už tretieho „Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004-2005“.
Slovenská republika týmto Akčným plánom jednak reaguje na vyhlásenie druhej Dekády OSN pre vzdelávanie k ľudským právam na obdobie rokov 2005 – 2014 na 59. zasadnutí OSN ako aj plní záväzky vyplývajúce SR z členstva v EÚ a iných medzinárodných organizáciách ( napr. OBSE).
Akčný plán 2004-2005 nadväzuje na dosiahnuté výsledky predchádzajúcich dvoch akčných plánov. Vyhodnotenie posledného, z rokov 2002 – 2003,  je súčasťou predkladaného materiálu a predkladá sa na základe uznesenia vlády SR č. 207/2002 z 6. marca 2002.
Aktivity Akčného plánu 2004-2005 sú zaradené do nasledovných 4 okruhov:
•	Systematického vzdelávania príslušníkov profesionálnych skupín, ktorí pri výkone svojho povolania majú vplyv na predchádzanie všetkým formám diskriminácie, rasizmu, xenofóbie, antisemitizmu a ostatným prejavom intolerancie
•	Systematického vzdelávania a mienkotvornej činnosti predstaviteľov štátnej správy a samosprávy a žiakov základných a stredných škôl vo vzťahu k migrantom
•	Spoločenské a kultúrne aktivity venované problematike dodržiavania ľudských práv a predchádzaniu všetkým formám diskriminácie, rasizmu, xenofóbie, antisemitizmu a ostatným prejavom intolerancie
•	Činnosť Medzirezortnej skupiny na realizáciu Akčného plánu predchádzania všetkým formám diskriminácie, rasizmu, xenofóbie, antisemitizmu a ostatným prejavom intolerancie na obdobie rokov 2004 – 2005
Zo zákona o zriadení Slovenského národného strediska pre ľudské práva č.308/1993 Z.z. v znení neskorších predpisov vyplýva záväzok „zabezpečiť právnu a prevádzkovú nezávislosť SNSĽP“. Zároveň zákon o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov, tzv. antidiskriminačný zákon, závažným spôsobom rozširuje pôsobnosť a kompetencie SNSĽP. SNSĽP preberie povinnosti vyplývajúce z komunitárneho práva EÚ v súvislosti so Smernicou č. 43/2000, čl. 13, ktorá ukladá členským štátom „ ..určiť orgán alebo orgány  na podporu rovnakého zaobchádzania... “. Materiál zároveň reaguje na požiadavku Výboru NR SR pre ľudské práva, národnosti a postavenie žien – zabezpečiť financovanie rozšírených kompetencií SNSĽP. Súčasťou materiálu je preto aj uznesenie o navýšení finančných prostriedkov pre SNSĽP vo výške 2.000.000 Sk na pokrytie nákladov SNSĽP spojených s jeho pôsobnosťou v rámci zásady rovnakého zaobchádzania a zabezpečenia výkonu zákonných povinností SNSĽP vo vzťahu ku komunitárnemu právu EÚ.  Potreba navýšiť rozpočet vyplýva aj z faktu, že NKÚ v súčasnosti viaže sumu 1.459.805 Sk z dôvodu nehospodárneho konania predchádzajúceho vedenia SNSĽP. Preto Akčný plán 2004-2005 udeľuje úlohu podpredsedovi vlády SR a ministrovi spravodlivosti zabezpečiť financovanie činnosti SNSĽP. 
Akčný plán 2004-2005 bol v štádiu prípravy konzultovaný s príslušnými rezortmi prostredníctvom medzirezortnej skupiny na stretnutí 12. marca 2004.